作者:陳陶
標題:朝元引四首
內容:帝燭熒煌下九天，蓬萊宮曉玉爐煙。無央鸞鳳隨金母，來賀燻風一萬年。正殿雲開露冕旒，下方珠翠壓鼇頭。天雞唱罷南山曉，春色光輝十二樓。萬宇靈祥擁帝居，東華元老薦屠蘇。龍池遙望非煙拜，五色曈曨在玉壺。寶祚河宮一向清，龜魚天篆益分明。近臣誰獻登封草，五嶽齊呼萬歲聲。